b'\n_START_ARTICLE_\nBoris Rotenberg\n_START_PARAGRAPH_\nBoris Romanovit\xc5\xa1 Rotenberg (s. 3. tammikuuta 1957 Leningrad) on ven\xc3\xa4j\xc3\xa4njuutalainen liikemies ja urheiluvaikuttaja. H\xc3\xa4nell\xc3\xa4 on my\xc3\xb6s Suomen kansalaisuus._NEWLINE_Vuonna 1968 Rotenberg liittyi samaan judoseuraan, jossa h\xc3\xa4nen veljens\xc3\xa4 Arkadi Rotenberg ja yst\xc3\xa4v\xc3\xa4ns\xc3\xa4 Vladimir Putin jo olivat. H\xc3\xa4n voitti Neuvostoliiton mestaruuksia junioritasolla 65\xe2\x80\x9371 -kiloisissa. 1990-luvulla h\xc3\xa4n toimi helsinkil\xc3\xa4isen Chikara-judoseuran valmentajana. Nykyisin Rotenberg johtaa ven\xc3\xa4l\xc3\xa4ist\xc3\xa4 Is\xc3\xa4nmaa-nimist\xc3\xa4 kamppailulajien urheiluj\xc3\xa4rjest\xc3\xb6\xc3\xa4 ja on Ven\xc3\xa4j\xc3\xa4n judoliiton varapresidentti._NEWLINE_Vuonna 2001 Boris Rotenberg perusti veljens\xc3\xa4 kanssa SMP Pankin. Heid\xc3\xa4n omistamansa SGM Group on suuri kaasuputkien toimittaja valtionyhti\xc3\xb6 Gazpromille. _NEWLINE_Boris Rotenbergilla on kaksi poikaa, Roman ja Boris, joista edellinen on j\xc3\xa4\xc3\xa4kiekkoseura SKA Pietarin markkinointijohtaja ja Gazprombankin varap\xc3\xa4\xc3\xa4johtaja, j\xc3\xa4lkimm\xc3\xa4inen on jalkapalloilija._NEWLINE_Boris Rotenberg kuuluu liikemiesryhm\xc3\xa4\xc3\xa4n, jonka kes\xc3\xa4kuussa 2013 ilmoitettiin ostavan Hartwall-areenan Helsingist\xc3\xa4.'